Ditsem Nuus - Displaying items by tag: regering
Verkiesing 2019: Vernaamste gevolgtrekkings
Met die stemme feitlik klaar getel, is die volgende na ons mening die vernaamste gevolgtrekkings om op hierdie stadium te maak:
Nasionaal het die ANC 57.5% behaal, die DA 20.8%, die EFF 10.8%, die IVP 3,51% en die VF Plus 2,32%, met die res in ŉ bondel agterna.
Dit is verstommend dat die ANC ondanks aaklige staatskapings en massiewe korrupsie steeds die meerderheids- en regeringsparty is. Dit toon politieke onvolwassenheid by ŉ groot deel van die bevolking. Maatskaplike toelaes aan sowat 16 miljoen mense is ook ‘n faktor.
Die grootste verloorder is waarskynlik die DA, wat veel meer munt moes geslaan het uit die kwesbaarheid van die ANC, maar dit nie kon doen weens gebrekkige leierskap nie.
Die EFF het sterk na vore getree met verhoogde stemtotale en het die DA onttroon in Noordwes en Mpumalanga as die amptelike opposisie. Hulle is ook in Limpopo steeds die amptelike opposisie.
Die ANC het in agt van die nege provinsies loshande bo uitgekom en hoef nie in koalisie te gaan nie.
Die DA het, danksy soliede Kleurlingstem, beheer oor die Wes-Kaap behou, met die EFF wat voor die GOOD-party en die VF Plus geëindig het.
Die IVP het stukke beter gevaar as in die vorige verkiesing en so ook die VF Plus, albei waarvan hulle nou meer setels en sterker verteenwoordiging sal kry.
Partye soos die ACDP (0,86%), UDM (0,48%) en COPE (0,27%) in besonder sou beter wou gevaar het as wat hulle gedoen het en as wat hul profiel in die media is.
Die enigste ander blanke/Afrikaner party is Front Nasionaal, wat slegs 0,04% kon trek.
Die grootbek BLF het genadiglik in die hek geduik met 0,11%, wat hulle waarskynlik nie ŉ setel in die Parlement sal gee nie.
Daar was talle klagtes van onreëlmatighede in die stemmery met bv. ŉ LP van COPE wat gesê het dat sy vyf keer sonder ŉ probleem gestem het. Die OVK het egter gesaghebbend verklaar dat ondersoek getoon het dat daar nie ernstige defekte was nie. Dit lyk ook of die groter partye hiermee tevrede is.
Waar laat dit alles die Boere-Afrikaner van Mei 2019? Onbepaald die toekoms in onder verdrukkende en diskriminerende ANC-bewind, of wonderbaarlike saamstaan van regsinniges om selfbeskikking op eie grondgebied en meerderheidsbesetting te bewerkstellig? Dit is die kernvraag wat beantwoord moet word as die Boere-Afrikaner met sy kultuurerfenis en vryheidsaspirasies as volk wil voortbestaan.
SAKP stel ultimatum aan ANC
In 'n opsienbare verwikkeling het die SA Kommunistiese Party by monde van sy leier dr. Blade Nzimande, wat ook Minister van Hoër Onderwys is en 'n uitgesproke Zuma-kritikus, die afgelope naweek die volgende ultimatum aan die ANC gestel vir voortgesette alliansievorming en samewerking:
Pres. Jacob Zuma moet uittree as regeringshoof / Die SA burgerskap van die Guptas moet herroep word / Brian Molefe moet uit die Parlement bedank / SASSA moet strafregtelik ondersoek word / Die sg. Premierliga binne die ANC moet ontbind word. Hierdie word beskou as 'n stewige ultimatum wat tot 'n skeuring in die ANC en tot 'n waterskeiding in swart politieke geledere kan lei.